**MOKYTOJŲ REFLEKSIJA APIE TEMOS PLANĄ**

***INTERNETAS IR ETIKA***

INFORMACINĖS TECHNOLOGIJOS. Gimnazijos pirmokams vesta pamoka *Internetas ir etika.* Ši tema aktuali, nes mokiniai aktyviai naudojasi interneto socialiniais tinklais. Patys talpina juose įvairią informaciją, mėgsta komentuoti kitų įkeltą informaciją. Pasitaiko atvejų, kai komentarai būna netinkami, iš to kyla patyčių problema. Rekomendacijose siūlomos 2-3 pamokos. Galėjau skirti tik vieną. Teko keisti planą. Teko sutrumpinti ir sukonkretinti diskusijas (aptarėme mažiau klausimų). Vietoje darbo grupėse, visi kartu žiūrėjome tik vieną vaizdo filmuką ir jį aptarėme. Mokiniai kalbėjo apie savo patirtį naudojantis socialiniais tinklais. Aptarėme *Garbingo elgesio internete kodeksą*. Mokiniams buvo priminta, ką jie turėtų daryti, kur kreiptis, jeigu susiduria su *elektroninėmis patyčiomis.* Sudėtinga prakalbinti mokinius. Didelė klasės dalis laikėsi pasyviai, diskusiją tik stebėjo.

Nėra galimybės skirti siūlomas 2-3 pamokas. Rekomendacijose siūlomą medžiagą geriausia būtų skaidyti dalimis: atskirai kalbėti apie etišką elgesį internete ir apie elektronines patyčias bei atsakomybę. Prieš pamoką buvo apsitarta su klasės auklėtoja ir socialine pedagoge į kokias, šiai klase būdingas problemas, reikėtų atkreipti dėmesį.

Teorinės medžiagos visiškai pakanka. Vaizdo įrašus gali pasirinkti ir pats mokytojas. Medžiagą galima panaudoti ne tik pamokose, bet ir užklasinėje veikloje (Saugaus interneto savaitė, Savaitė be patyčių ir pan.) bei klasės valandėlių metu. Mokiniai galėtų namuose sukurti rekomendacijas patiriantiems elektronines patyčias (skirtingi variantai pagal mokinių amžiaus grupes) ir išplatinti jas mokykloje ( lankstinukų, skrajučių, stendinio pranešimo pavidalu). Toks namų darbas galėtų būti vertinamas pažymiu.

DORINIS UGDYMAS. Pamokos turinys *Bendravimas virtualioje erdvėje: internetas ir etika* yra aktualus ir suprantamas 9 (1 gimnazijos) klasės mokiniams. Jie daug laiko praleidžia bendraudami virtualioje erdvėje. Planuojant ir organizuojant integruotą informacinio raštingumo ir etikos pamoką vyko glaudus bendradarbiavimas su kitų dalykų mokytojais ir mokyklos administracija. Buvo sudarytos sąlygos šią pamoką vesti: pasidalinta naujausia metodine medžiaga, atlaisvinta kompiuterių klasė, suderintas tvarkaraštis ir kt. Mokytojos nuomone, mokiniai suprato teorinę medžiagą. Temos planą per numatytą laiką pavyko įgyvendinti. Vedant šią pamoką labiausiai sekėsi kurti rekomendacijas elektronines patyčias patiriantiems vaikams pagal veiklos lapą Nr. 2. Jokių mokymosi problemų nekilo. Kiekvienas mokytojas šios pamokos planą gali kūrybiškai patobulinti įnešdamas naujų idėjų ir pritaikydamas individualiai kiekvienai klasei pagal mokinių žinių ir gebėjimų lygį.

EKONOMIKA IR VERSLUMAS. Mokant verslo etikos pravesta pamoka *Internetas ir etika.* Ši tematika buvo aktuali IV gimnazijos klasės mokiniams. Pavyko įgyvendinti pamokos planą per numatytą laiką. Mokiniai pateikė daug etiško ir pasitaikančio neetiško bendravimo socialiniuose tinkluose, elektroniniu paštu pavyzdžių. Kadangi pamokoje naudota tik dalis metodinių rekomendacijų, t.y. ieškota etiškos ir neetiškos publikacijos internete ir tai aptarta su mokiniais, temos planą koreguoti reikėjo labai nedaug. Mokymosi problemų nekilo. Pamoka nebuvo integruota su kitu dalyku.

BIBLIOTEKA-INFORMACINIS CENTRAS. Šią temą *Internetas ir etika* bibliotekininkė vedė trims pirmosioms gimnazinėms klasėms. Aktualiausia buvo „internetinės etikos“ sąvoka ir etikos internete aspektai. Tema buvo neintegruota su dalykų mokymu. Pirmąją pamoką sunkokai sekėsi „išjudinti“ mokinius diskutuoti „Kodėl reikia atsakingai žvelgti į bendravimą internete?“ Kadangi mokiniai buvo mažai žinomi, kuriems bibliotekininkė nevedė iki šiol pamokų, tai jautėsi, kad ne visi atsivėrė pasakydami savo nuomonę, kitus buvo sudėtinga prakalbinti. Todėl kitose klasėse organizuojant diskusiją pasinaudojo aktyviais „apšilimo“ metodais. Ir viskas sekėsi labai gerai. Iš pateiktos teorijos atsirinko tik tai, kas aktualiausia, tada viską suspėjo padaryti per vieną pamoką. Daugeliui jaunuolių ne naujiena, kad reikia gerbti save, bet kaip ugdyti pilietiškumą, atsakingai ir etiškai bendrauti naudojantis skaitmeniniais įrenginiais ir internetu ─ tai yra kur patobulėti.

Teorinės medžiagos labai didelė apimtis, bet tai labai gerai, kad kiekvienas ugdytojas gali pasirinkti ir pritaikyti pagal savo mokinių poreikius ir klasės tipą. Taip pat ir su užduotimis. Bibliotekininkės požiūriu, tai puikiai parengta metodinė medžiaga.