**MOKYTOJŲ REFLEKSIJA APIE TEMOS PLANĄ**

***ŽINIASKLAIDA IR SOCIALINĖS MEDIJOS***

INFORMACINĖS TECHNOLOGIJOS. Vedant informacinių technologijų pamoką 9 klasei integruotos dvi temos: *Asmens duomenų apsauga; Žiniasklaida ir socialiniai tinklai.* Ši tematika aktuali mokiniams, nes visi naudojasi socialiniais tinklais. Integruotai temai skyriau vieną pamoką, per ją spėjome atlikti pirmos pamokos plano užduotis. Antros pamokos atsisakiau, nes panašią užduotį vaikai buvo atlikę per klasės valandėlę. Manau, kad pavyko įgyvendinti vieną labai svarbų pamokos uždavinį: mokiniai žinos, kokios informacijos nereikėtų skelbti socialiniuose tinkluose, kad paskui nebūtų blogų pasekmių. Vedant pamoką problemų nekilo, tačiau pačiai pamokai reikia daug popieriaus („pastabų lango“ lapų). Jeigu temai skirtume net dvi pamokas, manau, kad laiko kūrybinei užduočiai atlikti būtų per mažai. Teorinė medžiaga gausi, aiškiai pateikta, jos pakanka atskleisti temą *Žiniasklaida ir socialinės medijos*. Užduočių reikėtų daugiau įvairaus pobūdžio, kad mokytojas galėtų pasirinkti tas, kurios tinka klasės mokiniams. Juk klasėse mokosi vaikai ir pagal pritaikytas, individualizuotas programas. Jie negeba savarankiškai atlikti šios temos užduočių. Pritaikant atitinkamai teorinę medžiagą, užduotis šia tema reikia kalbėti jau nuo 5 klasės. Svarbu bendradarbiauti su dorinio ugdymo, lietuvių kalbos, pilietinio ugdymo mokytojais, klasių vadovais ir aiškintis, ko jie moko šia tema per savo dalyko pamokas.