**MOKYTOJŲ REFLEKSIJA APIE TEMOS PLANĄ**

***ŽINIASKLAIDA IR ĮSTATYMAI***

PILIETIŠKUMO PAGRINDAI. Pravesta pamoka dešimtos klasės mokiniams apie žiniasklaidą ir įstatymus. Mokytojos nuomone, labai reikalinga tokia pamoka, jos turinys glaudžiai siejasi su gyvenimu, ir kiekvienas mokinys turi išmokti naudotis žiniasklaidos teikiamomis žiniomis, o tam reikalingas patyrimas. Ruošiantis šiai pamokai, labiausiai teko bendradarbiauti su bibliotekininke, o jei prireiktų – visada sulaukiama pagalbos iš kolegų, mokyklos administracija visada padeda, skatina naujas idėjas.

Mokiniai per savaitę sekė ir skaitė įvairias naujienas. Dauguma jų labai susidomėjo tuo, patys lygino pranešimus apie įvykius. Pavyko aptarti beveik viską per suplanuotą laiką, mokiniai aktyviai dirbo poromis, buvo paskatinti daug diskutuoti, bendradarbiauti ir analizuoti draugų pasisakymus. Problema ta, kad ne visi drįso išsakyti savo nuomonę. Pritrūko laiko įdomiai paruoštai refleksijai ir apibendrinimui, tai mokiniai atliko kitą pamoką.

Tobulinčiau šią pamoką, galbūt, ieškočiau kitokių pristatymo formų. Galima pristatyti teoriją mažesnės apimties, bet daugiau praktinių užduočių. Ko gero, mokymosi veikloms skirčiau dvi pilietiškumo pagrindų pamokas arba integruočiau šią temą į istorijos, lietuvių kalbos ir kitas pamokas. Būtina daugiau dėmesio skirti įstatymams nagrinėti.

INFORMACINĖS TECHNOLOGIJOS. Vedant šią pamoką dešimtos klasės mokiniams, rekomenduota atlikti kūrybinę užduotį naudojant „apverstos klasės“ metodą.

1. Sukurti vaizdo filmą (pvz., apie įstatymų laikymąsi ar nesilaikymą viešojoje erdvėje).
2. Patalpinti jį socialiniame tinkle (uždaroje mokinių grupėje).
3. Vieną savaitę komentuoti vienas kito darbus atsižvelgiant į mokytojų nurodytus kriterijus (argumentuoti nuomonę).
4. Į mokinių komentarus reaguoja lietuvių k., dorinio, pilietiškumo pagrindų mokytojai.
5. Kitoje informacinio raštingumo pamokoje daromos apibendrinamosios išvados. Pamokos pabaigoje mokytojas akcentuoja filmo kūrimo sėkmes, nesėkmes ir žmonių elgesį pagal įstatymus, komentarus viešoje erdvėje.